b'\n_START_ARTICLE_\nTrubnikov Bor\n_START_SECTION_\nMaantiede\n_START_PARAGRAPH_\nTrubnikov Borin kunnan pinta-ala on 708,63 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 Tusinan piirin Ljubanin kuntaan, pohjoisessa Leningradin alueen Kirovskin ja id\xc3\xa4ss\xc3\xa4 Kiri\xc5\xa1in piireihin sek\xc3\xa4 id\xc3\xa4ss\xc3\xa4 ja etel\xc3\xa4ss\xc3\xa4 Novgorodin alueeseen. Pinta-alasta 90,9\xc2\xa0% on mets\xc3\xa4\xc3\xa4, 7,5\xc2\xa0% maatalousmaata ja 1,4\xc2\xa0% asuinaluetta._NEWLINE_Kunta sijaitsee Ilmaj\xc3\xa4rven\xe2\x80\x93Olhavan alangon l\xc3\xa4nsiosassa. T\xc3\xa4rkeimm\xc3\xa4t joet ovat Olhavanjokeen laskeva Tigoda, sen sivujoet Ravan, Korodynka, Tresna ja Tverezna sek\xc3\xa4 j\xc3\xa4lkimm\xc3\xa4isen sivujoki Malyi Hotun. J\xc3\xa4rvi\xc3\xa4 ovat Dolgoje, Krugloje ja Lovetskoje. Hy\xc3\xb6tykaivannaisiin kuuluvat hiekka, hietasavi ja turve.\n_START_SECTION_\nAsutus\n_START_PARAGRAPH_\nKeskuskyl\xc3\xa4n lis\xc3\xa4ksi kuntaan kuuluvat Babinon ja Keramikin asutukset sek\xc3\xa4 13 kyl\xc3\xa4\xc3\xa4: Aleksandrovka, Apraksin Bor, Babino, Babinskaja Luka, Bol\xc5\xa1aja Gorka, Bol\xc5\xa1aja Kunest, Drozdovo, Kokolavrik, Pomeranje, Rut\xc5\xa1ji, T\xc5\xa1eremnaja Gora, T\xc5\xa1udskoi Bor ja Voroni Ostrov. Toiseksi suurin asutuskeskus on vajaan 400 asukkaan Babinon kyl\xc3\xa4._NEWLINE_Kunnan alueella sijaitsevat Babinon, Trubnikov Borin ja Keramikin puutarhapalsta-alueet. Kes\xc3\xa4asukkaita arvioidaan olevan kymmenest\xc3\xa4 viiteentoista tuhatta.\n_START_SECTION_\nHistoria\n_START_PARAGRAPH_\nPaikkakunta mainitaan ensimm\xc3\xa4ist\xc3\xa4 kertaa Novgorodin Vatjan viidenneksen verokirjassa vuonna 1500. Tuolloin sen nimi oli Duntsyn Bor. Nykyinen nimitys perustuu kyl\xc3\xa4n omistaneeseen Trubnikovin aatelissukuun, joka 1800-luvun alussa rakennutti sinne kartanon. 1900-luvun alkuun saakka kyl\xc3\xa4 kuului Novgorodin l\xc3\xa4\xc3\xa4nin Novgorodin kihlakunnan Ljubanin volostiin ja 1930-luvun alusta l\xc3\xa4htien se muodosti Tusinan piiriin kuuluneen kyl\xc3\xa4neuvoston. Nykyinen kunta on muodostettu vuosina 2004\xe2\x80\x932006 entisist\xc3\xa4 Trubnikov Borin ja T\xc5\xa1udskoi Borin volosteista.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkee Pietarin ja Moskovan v\xc3\xa4linen valtatie M10 sek\xc3\xa4 kaupunkien v\xc3\xa4linen p\xc3\xa4\xc3\xa4rata, jolla on Trubnikovon asema ja kolme pys\xc3\xa4hdyspaikkaa. Paulovan, Ljubanin, Orede\xc5\xbein ja Lugan v\xc3\xa4linen maantie liittyy valtatiehen Trubnikov Borin ja Apraksin Borin v\xc3\xa4lisen maantien kautta. Kylist\xc3\xa4 on linja-autoyhteydet Ljubanin, Trubnikovon ja Babino II:n rautatieasemille._NEWLINE_Paikallisista elinkeinoista t\xc3\xa4rkein on maatalous. Kunnassa toimii kaksi maidon ja lihan tuotantoa sek\xc3\xa4 perunan, vihannesten ja viljan viljely\xc3\xa4 harjoittavaa maatalousyrityst\xc3\xa4. Suuri merkitys on my\xc3\xb6s maantien varteen syntyneill\xc3\xa4 palveluilla. 23\xc2\xa0% asukkaista ty\xc3\xb6skentelee tai opiskelee kunnan ulkopuolella._NEWLINE_Keskuskyl\xc3\xa4n palveluihin kuuluvat peruskoulu, kirjasto, l\xc3\xa4\xc3\xa4kint\xc3\xa4asema, joukko kauppoja ja nelj\xc3\xa4 kahvilaa. Er\xc3\xa4it\xc3\xa4 palveluja on my\xc3\xb6s T\xc5\xa1udskoi Borissa ja muissa kyliss\xc3\xa4.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nN\xc3\xa4ht\xc3\xa4vyyksi\xc3\xa4 ovat vuonna 1796 rakennettu Pomeranjen postiasema, Babinon raunioitunut kirkko ja Trubnikov Borin kartanon puistoalue. Seudulla on useita toisen maailmansodan muistomerkkej\xc3\xa4.'